# Ag er santimanteu a vadeleah a béré é ma læn Calon er Uirhiés glorius Vari aveit omb

| ◄ Ag er bouvoër en dès er Uirhiés glorius Vari étal en Eutru Doué aveit en dut | Ag er santimanteu a vadeleah a béré é ma læn Calon er Uirhiés glorius Vari aveit omb | Ni a zeli pedein Mari ► |
MARI a zou merh câret en Tad éternel, mam er Mab, pried er Speret-Santel. Comprenet er péh a signifi er honzeu-zé, ha hui a gomprenou péh quer bras é hé fouvoër.
Merh en Tad éternel, merh hemb couciadur ha parfættoh hé hunan dirac é zeulegat eit ol en dut, er Sænt hac en Ælet assamble, péh pouvoër n’hé dès hi ar é galon !
Ean en dès reit tehi én nean ur bouvoër péhani a zou ingal doh er græceu hemb nombre a ras dehi gùéh aral ar en doar.
Mam de vab Doué deit de vout dén, quer guir èl mé ma hun mameu er-ré en dès hun laqueit ér bed, ne vou hi cheleüet guet hé mab ?
Hi a éel, dré hé fedenneu, ol er péh a éel hé mab a nehou é hunan, revé m’el lar en Tadeu santel ag en Ilis.
Bout én arvar a hi hé dès pouvoër assès étal en Tad éternel eit obtenein demb er græceu necessær, a zou bout én arvar mar dé inouret er vam guet hé mab.
Salomon a larai de Vethzabée é oai just hé cheleüet guet madeleah, rac ma oai é vam. A éellein a ra Mari, a pe bed aveit omb, receu ur rescond aral én un tribunal é péhani en hé dès peb sort droët.
A pe oulennamb un dra-benac dré intercession er Sænt, ou haranté aveit Doué, hac hun honfiance én ai a angage Doué d’hun secour ; mæs a pe oulennamb dré intercession Mari, hé rang memb, hé halité a vam de Zoué a gonze aveit omb.
Chouget en dès vennet un Doué memb aboéissein dehi ar en doar. Ag ean en dou bihannoh a vadeleah én hé hevér, bremen a pa en dé aséet étal d’ou én nean.
Ean en dès laqueit étré hé deorn ol é vadeu, ha dré z’hi é en hum blige doh ou accordein demb.
Anfin, mar éel ur pried câret én ur fæçon tinér guet hé fried, obtenein er péh a gar, Mari, pried er Speret-Santel, a éel tinerrat er pried divin-zé én hun hevér, hac obtenein guet-ou er græceu brassan.
Ha nezé, Doué en dès hi choéget eit bout Rouannés en nean hac en doar. Ean en dès reit enta dehi ur bouvoër jaugeable doh er galité-zé.
Ur Rouannés n’hé devehai meit en hanhue a Rouannés, ma ne éellehai secour er-ré miserable ha gobér ré eurus.
Doué péhani, dré bedenneu er Sænt, en dès groeit mara ùéh er miracleu brassan, a ean a rehai mui a zifficulté eit gobér er memb miracleu dré beden en hani a zou ou Rouannés.
Guirhiés beniguet guet en Ælet ha guet en dut, assuret èl ma on ag er bouvoër e hoès dirac Doué, m’hum laca antièremant édan hou protection.
Protection assuret péhani ne vanq jamæs ; protection ol-buissant doh péhani nitra ne resiste ; protection général péhani n’en dé refuset de hanni.
Croaidur cablus é quevér me zad, ha péhani dré z’on me hunan ne véritan quet bout cheleüet guet-ou, m’hou choége aveit m’avocadés étal d’ou.
Mam men Doué, pligéet guenoh veil ar me homportemant, réglein me faseu é peb amzér ha partout ; rac partout ne gavér meit dangérieu aveit er horf hac aveit en inean.
Me oulen guenoh principalemant hou protection aveit en dé terrible-hont arlerh péhani n’en dès mui a amzér de ortoz nac a hræce de espérein ; aveit en ær scontus-hont doh péhani é ma staguet me fartage, ha péhani a achihuou mem buhé hac é péhani é commançou en éternité.
N’en dé quet ma fal deign, a gaus d’en espérance ferm e mès én oh, bihuein én amzér de zonnet én ul lezidantæt cablus : n’en dé quet èlcen-é é ra hou serviterion.
Mæs, guet er secour a hræce Jesus, a oulennehet aveit on, mar plige guenoh, me vou sourcius ha me labourou a me zu, assamble guenoh, eit ma éellein arrihue én dé-zé a eurustet éternel de béhani é vennet condui ol er-ré hou chervige.